Indtil for et par måneder siden havde jeg et bredbåndsabonnement igennem min arbejdsgiver - altså et erhvervsabonnement.

Dette fik jeg så flyttet over som privat abonnement (hvilket tog mig flere timers kommunikation med Telenor, for det involverer både Erhverv og Privat, og der er ikke nogen overordnet styring af sådanne opgaver).

Her til morgen modtog jeg så en faktura, hvor der var 2 ekstra poster:
"Betaling for bortkommen standardrouter" kr. 669,00
"Rykkergebyr for ikke returneret udstyr" kr. 100,00

Ved overflytningen fra Erhverv til Privat fik jeg at vide, at jeg blot kunne benytte den gamle router fortsat. Jeg har ikke fået noget som helst at vide om, at jeg skulle returnere denne (som virker OK).

Jeg ringede så her til formiddag til Telenor. Det tog mig over et kvarter, før jeg fik en medarbejder i røret.

Hun gjorde mig opmærksom på, at jeg:
1. Skulle betale regningen.
2. Ville få en ny router tilsendt, som jeg skulle installere i stedet for den gamle.
3. Skulle returnere den gamle router i en af deres butikker, hvorefter jeg kunne få krediteret (ikke tilbagebetalt) beløbet.

Dette betyder så, at jeg:
1. Skal have penge udestående hos Telenor, fra jeg betaler regningen, til jeg senere får dem brugt på mit fortsatte abonnement.
2. Skal ulejliges med at modtage (og muligvis afhente på et udleveringssted) den nye router.
3 Skal afmontere den gamle router og installere den nye (identiske!) router.
4. Muligvis ændre opsætning og password på de devices, jeg og min familie bruger mod den gamle router.
5. Tage ned i byen til den nærmeste Telenor-butik og aflevere den gamle router.

Jeg protesterede selvfølgelig kraftigt, men damen kunne kun beklage og sige, at dette var den eneste måde at håndtere sagen på. Jeg bad så om en redegørelse og undskyldning for denne aldeles kluntede håndtering af en kunde fra hendes chef pr. mail, hvilket hun lovede at skaffe mig.

Det har jeg ikke fået, men har efterfølgende fået en mail, hvori står:
Du har bestilt Technicolor TG788 som vil blive afsendt fra vores lager hurtigst muligt. Du har bestilt bredbåndsguide og vil blive faktureret 0,00 kr. pr. Måned (aner ikke, hvad dette er, men jeg har i al fald ikke bestilt dette). Ændringen vil være aktiv fra Torsdag d. 24.November 2016. Du bedes returnere nedenstående udstyr. Technicolor TG788. Udstyret skal sendes til (og så står der en adresse i Sverige!!!).
Altså, jeg modtager en router af nøjagtig samme type som den, jeg skal afsende!!!

Mine spørgsmål er nu - som jeg har stillet Telenor på deres FB-side:
1. Hvorfor har I en så absolut tåbelig håndtering af en så simpel overflytning fra Erhverv til Privat?
2. Kan jeg nu risikere, at jeg får problemer, hvis jeg går ned i en butik og afleverer den gamle router (som damen sagde) i stedet for at sende den til Sverige (som den efterfølgende mail forlanger)?
3. Hvordan får jeg refunderet mine transportomkostninger, min medgåede tid til disse unødvendige ting, I nu har påtvunget mig, samt mine renteudgifter i den periode, mine penge udestår hos jer?
4. Hvorfor har jeg ikke fået en mail fra damens chef?
5. Hvorfor får jeg forskelligt at vide om, hvor jeg skal aflevere den gamle router?
6. Hvordan kan I tillade jer at sende en regning på en "bortkommen standardrouter" og "rykkergebyr", når I på intet tidspunkt har medddelt mig, at denne skulle returneres?
7. Hvordan kan I tillade jer at skrive, at jeg har bestilt noget, jeg notorisk ikke har bestilt (bredbåndsguide)?

Jeg synes virkelig, denne kundebehandling er under al kritik, og forventer et svar fra dem inkl. en passende kompensation for de omkostninger, de ganske unødigt har påtvunget mig!